У квалификацијама за Европско првенство 1968, Њемачка је била у групи са Југославијом и Албанијом; савладала је Албанију 6:0 и Југославију 3:1 кући, док је поражена у Београду 1:0. У последњем колу играла је неријешено, 0:0, са Албанијом у Тирани и није се пласирала на Европско првенство. У квалификацијама за Свјетско првенство 1970, била је у групи са Шкотском, Кипром и Аустријом. Завршила је квалификације на првом мјесту, са пет побједа и ремијем на гостовању Шкотској. У оквиру квалификација савладала је Кипар 12:0, са четири гола Герда Милера, три гола Волфганга Оверата, два гола Халера и по једним голом Лоренца, Хелда и Хетгеса. На првенству, била је у групи са Перуом, Бугарском и Мароком. Побиједила је сва три меча и пласирала се у четвртфинале са првог мјеста. У четвртфиналу је играла против Енглеске, у репризи финала из 1966. Енглеска је водила 2:0 до 68 минута, када је Франц Бекенбауер постигао гол; Уве селер је изједначио у 82 минуту и изборио продужетке, у којима је Герд Милер постигао гол за побједу и пласман у полуфинале. У полуфиналу је играла против Италије; у регуларном дијелу било је 1:1, гол за Њемачку постигао је Карл Хајнц Шнелингер у 90 минуту и изборио продужетке. Њемачка је повела 2:1 голом Милера у 94 минуту, али је Италија преокренула головима Бургнича у 98, и Луиђија Риве у 104 минуту; Милер је у 110 донио ново изједначење, али је Ђани Ривера само минут касније постигао гол за побједу Италије 4:3. Утакмица између Италије и Западне Њемачке са пет голова у продужецима је једна од најдраматичнијих у историји Свјетског првенства и зову је "утакмицом вијека" и у Њемачкој и Италији.